text: Денчо Владимиров: "Следизборни пловдивски колажи"
  Новост в изобразителното изкуство
  В самия център на Пловдив, до някогашния символ на Пловдив хотел "Тримонциум", днес величествения турски хотел "Рамада", в самия пъп на Европейската столица на културата, вече цяла година няколко изтърбушени павилиони, бивши фалирали през демокрацията търговски обекти, стряскат минувачите с гледките и миризмите си.
  В павилионите са изхвърлени всички видове боклук, които е произвел градът за 2015 година.
  Покрай тази постоянна "изложба" минават денонощно и стотици хиляди чужденци и туристи, които се стряскат и бледнеят при вида на ужасната гледка и бързат да отминават със запушени носове. Иди че после хвърляй милиони долари за реклама на България, та иностранците да се завръщат отново като туристи и инвеститори.
  В предизборно време павилионите бяха гениално... опаковани по подобие на опаковките на българина Явашев по света! Само че опаковани с... предизборни плакати!
  А върху изборните плакати впоследствие съответно падна голямо лепене и на плакати за концерти, циркове и оперни представления и обявления, и така се получи невероятен развеселяващ колаж от текст и образи!
  Ето част от това, което може сигурно още да се прочете : :
  АГАТА КРИСТИ - КМЕТ НА ПЛОВДИВ
  ГЛАСУВАЙТЕ ЗА СТОЯНКА МУТАФОВА
  НАШИЯТ ИЗБОР Е - МОСКОВСКИЯ БАЛЕТ
  ИЗГУБЕН БУЛДОГ С БЯЛО ПЕТНО НА УХОТО - КАНДИДАТ ЗА КМЕТ НА РАЙОН...
  ОФЕНБАХ - КАНДИДАТ ЗА ОБЩИНСКИ СЪВЕТНИК
  НА БАЛОТАЖА ИЗЛИЗАТ ЕДИН СРЕЩУ ДРУГ...ОТЕВ И СУХИШВИЛИ - ТАНЦ СЪС САБИ
  ХУБАВАТА ЕЛЕНА - ВИЙ СТЕ НА ПРАВИЛНОТО МЯСТО
  ЧЕРВЕНАТА ШАПЧИЦА - ВОДАЧ НА ЛИСТАТА НА РЕФОРМАТОРСКИЯ БЛОК
  ИЗБОРИ 2015 - ЦИРК С ВЪЗДУШНИ ВАРИАЦИИ
  КУПУВАНЕТО И ПРОДАВАНЕТО НА ПРАХ ЗА ПРАНЕ Е ПРЕСТЪПЛЕНИЕ
  ГЛАСУВАНЕТО ВРЕДИ СЕРИОЗНО НА ВАС И НА ОКОЛНИТЕ
  И така - де що са избори пред нас, все тъй ще е.
  Смях, смях, смях ...
  Весело се живее вече в България, нали? Кога преди са ставали такива майтапи по избори? Пълна скука беше!